Milionarii lunii mai (V)

Întrerupem, pentru o săptămână, trecerea în revistă a românilor care s-au îmbogățit din activitatea în Parlamentul European pentru a ne ocupa de un europarlamentar care n-a mai prins loc în PE în 2014 și de un cap de listă la alegerile actuale. Luni, 15 aprilie 2019, DNA a anunțat că l-a trimis în judecată pe Petru Constantin Luhan, fost europarlamentar PDL, în legislatura 2009-2014.

Conform comunicatului DNA, Petru Luhan ar fi depus la Parlamentul European, în perioada 17 martie 2010 – 6 martie 2012, 32 de cereri false de rambursare de cheltuieli de transport. Supraevaluând costurile unor bilete de avion sau cerând decont pentru transportul cu autoturismul, deși circulase, mult mai ieftin, cu avionul, Petru Luhan ar fi obținut în mod ilegal, de la Parlamentul European, 50.368 de euro.

Luhan este un fost mărunțel de prin Suceava, luat sub aripă de Gheorghe Flutur, și care a reușit să strângă, încă de tânăr, o avere impresionantă, având încă dinainte de a deveni europarlamentar terenuri în București în valoare de aproape un milion de euro, dar și datorii, la un moment dat, de peste 600.000 de euro. După ce n-a mai prins nici un post, nici în Parlamentul European și nici în cel al României, Petru Luhan a dat lovitura căsătorindu-se cu fiica unui milionar adevărat: Andra Timiș, fiica lui Radu Timiș, patronul producătorului de mezeluri Cris-Tim.

Dar cum soția lui recunoștea că nu s-a descurcat niciodată doar din salariu, chiar atunci când muncea la MAE, având nevoie de sprijinul financiar al tatălui său, probabil că Luhan a alunecat într-o spirală a cheltuielilor pe care n-a mai putut-o suporta, ajungând, iată, ca la venituri de aproape 200.000 de euro anual de la PE să fie nevoit să mai falsifice și deconturile, ca să-și satisfacă nevoile.

Petru Luahn e un caz nefericit. Un om mărunt, dornic de îmbogățire, care s-a dedat la niște măgării inexplicabile pentru a mai face rost de niște bani. Din păcate, ne-a reprezentat în Parlamentul European, când locul lui ar fi putut fi ocupat, încă de atunci, de un om mai capabil. Cum este Dacian Cioloș, de exemplu, cap de listă al Alianței USR-PLUS pentru alegerile din 26 mai.

Dincolo de faptul că este un om capabil, cu experiență la cel mai înalt nivel european, Dacian Cioloș ar cam avea nevoie și de bani. Pentru că, de la o vreme, nu prea mai are surse de venit.

În declarația de avere a candidatului Cioloș apare un teren, în județul Cluj, achiziționat în 2009. Pe terenul respectiv, de un hectar, a construit, în 2015, o casă de vacanță de 98 de metri pătrați. Altfel, mai are o casă în București, din 2002, și un apartament, tot în București, cumpărat în 2015. Domnul Cioloș are economii de aproximativ 73.000 de euro și 22.000 de lei, și a acordat împrumuturi în valoare de 53.500 de euro și 11.721,31 de lei. Cam asta e tot, iar din economiile astea familia Cioloș trebuie să trăiască. Căci în tot anul 2018, familia Cioloș n-a câștigat mai nimic. Doamna Cioloș nu a avut nici un venit, iar domnul Cioloș, printre picăturile lăsate de activitatea politică, n-a mai găsi resurse decât pentru un contract de consultanță cu Banca Mondială, în valoare de 20.369 de euro.

Cum ziceam, în locul unui pehlivan ca Luhan, mai bine ofeream de la început un venit frumos unor merituoși…